ททท.ดึง “อินฟลูเอนเซอร์” สร้างคอนเทนต์ช่วยกระตุ้นการท่องเที่ยว ปี 66
ททท. ใช้กลยุทธ์กระตุ้นเศรษฐกิจการท่องเที่ยว ปี 66 ดึง“อินฟลูเอนเซอร์”ใช้เครื่องมือสื่อออนไลน์ หวังให้คนเกิดแรงบันดาลใจออกไปหาประสบการณ์ใหม่
ททท. ใช้กลยุทธ์“อินฟลูเอนเซอร์”สื่อออนไลน์ ดึงคนออกท่องเที่ยว ปี 66
27 ก.พ. 2566

นายยุทธศักดิ์  สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า จากการที่ ททท. กำหนดให้ปี 66 เป็น “ปีท่องเที่ยวไทย” หรือ “Visit Thailand Year 2023 : Amazing New Chapters” ถือเป็นความท้าทายครั้งใหม่ของ ททท. ในการพลิกฟื้นเศรษฐกิจด้วยการท่องเที่ยว  ซึ่งทาง ททท. เห็นถึงความสำคัญของ Influencer และสื่อออนไลน์ที่มีบทบาทอย่างมากในการสร้างแรงบันดาลใจให้คนไทยออกเดินทางท่องเที่ยวไปสัมผัสประสบการณ์การท่องเที่ยวบทใหม่
ดังนั้น ททท. ได้มุ่งนำเสนอ Soft Power ของไทยควบคู่กับการส่งเสริมการท่องเที่ยวอย่างรับผิดชอบ (Responsible Tourism) เพื่อส่งมอบประสบการณ์การเดินทางที่มีคุณค่าและมีความหมาย (Meaningful Travel) และก่อให้เกิดความยั่งยืน พร้อมนำนวัตกรรมเทคโนโลยีมาประยุกต์ใช้เพื่อตอบสนองการท่องเที่ยวในยุคดิจิทัล
ทั้งนี้จึงได้มีการจัดงานเมื่อวันที่ 25 ก.พ.ที่ผ่านมา ซึ่งนอกจากจะเป็นการสร้างเครือข่ายพันธมิตร ยังจะส่งผลต่อการกระตุ้นให้เกิดการเดินทางท่องเที่ยวภายในประเทศมากขึ้น จากความร่วมมือของ Influencer ที่มาเข้าร่วมงาน ซึ่งจะเป็นกำลังสำคัญที่จะช่วยกันขับเคลื่อนเศรษฐกิจของประเทศอีกด้วย
ทางด้านของ  นายฉัททันต์ กุญชร ณ อยุธยา รองผู้ว่าการด้านสื่อสารการตลาด ททท. เปิดเผยว่า ททท. เล็งเห็นโอกาสในการเร่งสื่อสารความน่าสนใจของการท่องเที่ยวไทย สอดรับกระแสการท่องเที่ยวแบบล้างแค้น (Revenge Tourism) ในปีท่องเที่ยวไทย 66 เพื่อกระตุ้นการเดินทางท่องเที่ยวด้วยเนื้อหาด้านการท่องเที่ยว ผ่านช่องทางออนไลน์ และโซเชียลมีเดีย ซึ่งมีอิทธิพลอย่างมากในปัจจุบัน ด้านสื่อสารการตลาด
ททท. จึงได้จัดงาน Amazing Thailand : Meet the Influencers โดยชูกลยุทธ์ Influencer Marketing เชิญพันธมิตรสื่อออนไลน์ด้านท่องเที่ยวของไทย ตั้งแต่ระดับ Pico Mega Influencer ไปจนถึง Mega Influencer รวมทั้งสิ้น 350 ราย จาก 210 สังกัด ซึ่งคาดว่ามีมากกว่า 55 ล้านผู้ติดตาม เข้าร่วมอัปเดตเทรนด์ท่องเที่ยว แลกเปลี่ยนความรู้และเพิ่มทักษะการสร้างสรรค์เนื้อหาเชิงท่องเที่ยว (Boost Skill &amp; Creativity) ร่วมเจรจาธุรกิจกับผู้ประกอบการท่องเที่ยว และแสดงความคิดเห็นเกี่ยวกับทิศทางการส่งเสริมอุตสาหกรรมท่องเที่ยวไทยร่วมกับ ททท.
ทั้งนี้ เพื่อสร้างความสัมพันธ์เครือข่าย และเป็นเวทีในการประชาสัมพันธ์สินค้าและบริการด้านการท่องเที่ยว (Boost Connection) รวมทั้งร่วมสัมผัส Soft Power (5F) ของไทยผ่านกิจกรรมเวิร์ปช้อปสินค้าท่องเที่ยวจากชุมชนต่างในพื้นที่ต่างๆ (Boost Travel Content)